પાંચસો વર્ષ સુધી અંધારા સમક્ષ જ જેની આંખો રહી હતી તેવી વિનસે આટલાં બધાં ઝાડ વર્ષો પછી જોયા હતા. એ પણ સાચુકલા ઝાડ. સિમ્યુલેટિંગ સ્ક્રીન ઉપર કે વર્ચ્યુઅલ સ્ક્રીન ઉપર તો તેણે શુક્રથી પૃથ્વીના પ્રવાસ દરમિયાન હરિયાળી માણેલી. પૃથ્વી ઉપર આવીને પણ અઢી ફૂટ ઊંડા દરિયાની વચ્ચોવચ્ચ ઉભા રહીને મંદ ઘૂઘવતા સમુદ્ર અને તે પાણીના ભેજની ઠંડકને સદીઓથી તરસ્યા રહેલા પોતાના ફેફસામાં પૂરી હતી. રસ્તામાં ઝાડની હારમાળા પણ જોઈ હતી. પરંતુ સેંકડો ચોરસ કિલોમીટરમાં પથરાયેલા ઘેઘૂર જંગલને કારણે સ્ફૂર્તિથી તરબતર હવા તેને નવી તાજગી બક્ષી રહી હતી. વિનસ કરતાં જુદા હાલ ત્યારે મૂળ શુક્રવાસી ઝેવના હતા. તેણે આજ સુધી તેના અભ્યાસની થિયરીમાં જ ભણ્યું હતું કે એક સમયે એટલે કે લુના સમયકાળમાં પૃથ્વી ઉપર મોટા વિસ્તારમાં અડાબીડ જંગલોનું સામ્રાજ્ય હતું. જંગલોની એક અલગ દુનિયા હતી. જંગલી પ્રાણીઓ, જંગલી કીટકો, જંગલી પક્ષીઓ અને ત્યાં સુધી કે જંગલી શાકભાજીઓ પણ થતા અને વિજ્ઞાનીઓ તેનો અભ્યાસ કરતા. પરંતુ ઝેવને તેની અઢાર વર્ષની જિંદગીમાં ક્યારેય મોકો મળ્યો ન હતો કે તે તેની નજર સામે જંગલો જૂએ. શુક્ર ઉપર જ જન્મનારા ઇન્સાનની નિયતિમાં આવા લીલાછમ નસીબ ન હોય.